Palju Õnne Sulle...Palju Õnne Sulle... Palju Õnne Kallis Ema...Palju Õnne Sulle!    Kõigile neile kes seda veel ei tea siis just tänasel toredal suvisel pööripäeval on Harry kalli ema Ene sünnipäev. Soovime talle selle puhul palju-palju-palju õnne! Kahjuks tulevad õnnesoovid juba teist aastat järjest teiselt poolt maakera kuid eks iga mööduv lahusoldud (täht)päev teeb jällenägemise veelgi magusamaks. Ning ega seesamune jällenägemise päev pole ka enam mägede taga... paar kuukest veel vaja  vastu pidada ja ongi käes! Loodame, et tänane tore päev möödub emal suurepäraselt, et pidu tuleb ikka taevani ning et külalised toovad talle just selliseid kingitusi nagu ta sügavates südamesoppides saada loodab!    Ning kuna jutuvoog juba tähtpäevade peale läks siis kõigi eestlaste ja eestimeelsete inimeste lemmikpidupäev JAANIPÄEV on kohe-kohe ukse taga! Loomulikult ei pea me sulle seda meelde tuletama, sul on kindlasti mõni vahva plaan Jaanipäeva tähistamiseks juba nädalaid kui mitte kuid peas  haudunud. Meid valdab suur kurbus, et me ka sellest vahvast üritusest juba teist aastat järjest ilma jääme aga õnneks on meil siiski endalgi ühtteist plaanis.    Meil siin Broome'is organiseerivad nimelt aktiivsemad eestlased Jaanipäeva puhul väikest rannapidu kuhu ka allakirjutanutel on plaan kindlasti kohale minna ning lõkkevalgel mõned grillvorstid paari pudeli õlle-siidriga alla loputada. Broome ei ole nimelt meeletult suur koht aga siin on eestlasi hirmuäratavalt palju. Julgeksime pakkuda et  meil endil on au olnud umbes 10-15 kohtuda ja natuke juttugi puhuda ning teist samapalju on kindlasti veele selliseid maarjamaalasi kelle otsa me veel nö "koperdanud" ei ole. Kuna tulime siia Austraaliasse pigem just eestlastevaba keskkonda otsima siis üldiselt me oma rahvuskaaslasi just tikutulega taga ei otsi aga Jaanipäeval on küll tore kui kaasmaalasi ümberringi palju on. Nii kahekümne kolmas kui kahekümne neljas kuupäev on meil mõlemal juba töö juurest vabaks organiseeritud ja peame tunnistama, et  oleme päris elevil. Me oleme siin juba aprilli algusest nagu oravad rattas 6 päeva nädalas ilma igasuguste pidupäevadeta järjest töötanud, seega miski nagu kohe kripeldab sees, et sihukest mõnusat tähtpäeva oleks vaja. Igatahes kallid kaasmaalased kolmapäeval pudelipõhjad taeva poole! Aga noh loomulikult pidage ikka piiri ka... natuke:)    Üks naljakas insident juhtus veel Harry töö juures kui ta endale Jaanipäeva tähistamiseks vabu päevi küsis. Hotellis ollakse juba harjunud, et Harry tahab alati  vähemalt kuus päeva nädalas töötada, seega palve kahte päeva vabaks võtta tekitas otsekohe palju küsimusi. Mis tal siis sel nädalal nii erilist plaanis on, et ta lausa kaks päeva järjest vabaks tahab võtta? Proovis ta siis end kokku võtta ja töökaaslastele oma parima seletusega Jaanipäeva kontseptsioonist lagedale tulla: "Noh vaadake kolleegid me tähistame iga aasta 23ndal Juunil Eestis võidupüha ja kõik lähevad sõprade ja peredega randa või heinamaale ja teevad suure lõkke ja ja grillivad ja joovad õlut ja  mängivad mänge jne."    Harry kolleegid ja ülemus naersid sellepeale kõvasti oma viis minutit enne kui üks neist otsustas arusaamatu näoga Harryle seletada et see ongi juba iga tavaline nädalavahetuse päev Broome´is et lähed sõprade randa, teed väikese lõkke, jood õlut, grillid ja teed niisama pulli. Et mis me eetslased siis ülejäänud aasta teeme. Ei osanud Harry nagu kohe midagi eriti kosta selle peale. Pisukese mõtlemise peale proovis ta siis seletada, et kujutagu nad ette kui suur üritus see siin  Asutraalias oleks kui nemad saaks ka rannas ainult nii umbes kolmel nädalal aastas käija ja seda ka muidugi ainult juhul kui ilmataat tollel aastal eriti heas tujus on. Sellepeale küsis muidugi üks kolleeg tabavalt, et mis kuradi pärast peaks keegi üldse tahtma sellises kliimas elada. Harry lubas talle teada anda kui ta ise selle välja mõtleb.    Igatahes 23ndal Juunil saame tund enne päikeseloojangut ülejäänud eesti kambaga kokku ja läheme koos veidi ülejäänud randa kogunenud inimmassist pisut  kaugemale pidu panema. Paari päeva pärast anname sulle siis teada kuidas läks. (Tuleb ju juhust kasutada kui tegelikult ka blogisse millestki kirjutada on :)  Jääge muhedaks!  Jants ja Harts